Pojam **porod u vodi** odnosi se na porod ili dio poroda koji se odvija u vodi, a obuhvaća razdoblje trudova i izgona koje žena provede, najčešće, u porođajnom bazenu. Zagovornici vjeruju da porod u vodi dovodi do opuštenijeg, manje bolnog iskustva koje promiče model primaljske skrbi Kritičari tvrde da sigurnost poroda u vodi nije znanstveno dokazana te da je dokumentiran širok raspon štetnih neonatalnih ishoda uključujući povećanu mogućnost infekcija majke ili djeteta te mogućnost utapanja dojenčadi. Cochraneov pregled iz 2018. godine vezan uz boravak u vodi u prvim fazama porođaja pronašao je poveznice da ova vrsta poroda pogoduje smanjenu uporabu epiduralne analgezije te da ima minimalno štetnih učinaka, ali također napominju da nema nedovoljno informacija o porodu u vodi.

Dobrobiti
---------

Boravak u vodi tijekom prve faze poroda smanjuje bol te djeluje opuštajuće. Cochrane sustavni pregled iz 2018. utvrdio je da boravak u vodi tijekom prve faze poroda smanjuje potrebu za uporabom epiduralne analgezije i drugih postupaka i lijekova za uklanjanje boli. Dokazi o prednostima provođenja druge fazu poroda u vodi malo su manje brojni. Nema dokaza o povećanim štetnim učincima boravka u vodi tijekom prve ili druge faze poroda.

Nema čvrstih dokaza da porod u vodi smanjuje mogućnost pucanja ili perinealne traume. Obzirom na položaj tijela rodilje tijekom poroda u vodi te na slobodno kretanje tijekom svih porođajnih faza, neki stručnjaci smatraju da navedeno doprinosi smanjenju rizika od pucanja te potrebe za epiziotomijom.

Pregledom iz 2014. objavljeno je da boravak u vodi tijekom prve faze poroda može smanjiti trajanje porođaja, porođajnu bol i upotrebu epiduralne ili spinalne analgezije. Boravak u vodi također je povezan s nižom stopom porođaja carskim rezom i neugodnim simptomima urinarne inkontinencije u razdoblju od 42 dana nakon poroda. Navedeni pregled da se čini da boravak u vodi tijekom poroda ne povećava stopu infekcija za majku ili dijete, a rezultati APGAR -a za novorođenčad bili su slični onima kod klasičnog bolničkog poroda.

Rizici i nedoumice
------------------

Britanski kraljevski kolegij opstetričara i ginekologa i Kraljevski kolegij primalja izdali su 2006. zajedničko priopćenje kojim podržavaju porod u vodi za zdrave žene s nerizičnom trudnoćom, ali ga ne preporučuju u slučajevima komplikacija u trudnoći.

U komentaru iz 2005. godine, Odbor za novorođenčad Američke akademije za pedijatriju (AAP) objavio je analizu znanstvene literature o porodu u vodi. Odbor je primijetio nekoliko pozitivnih studija o porodu u vodi, no kritički se osvrnuo na iste zbog nedostatka odgovarajuće znanstvene kontrole, značajnog broja smrtnih slučajeva i bolesti dojenčadi koje se navodno dovode u vezu s porodom u vodi te zbog općeg nedostatka informacija koje bi podržale praksu poroda u vodi. U radu se navodi sljedeći zaključak:

> Sigurnost i učinkovitost poroda u vodi za novorođenče nisu utvrđene. Nema uvjerljivih dokaza o koristi za novorođenče, ali postoji zabrinutost zbog mogućih ozbiljnih šteta. Stoga se porod u vodi treba smatrati eksperimentalnim postupkom koji se ne smije izvoditi osim u kontekstu odgovarajuće osmišljenog RCT -a [randomizirano kontrolirano ispitivanje] nakon informiranog pristanka roditelja.
> 
> 

AAP je primio brojne dopise kao odgovor na ovu izjavu, a mnogi su strastveno branili stav da porod u vodi ima velike koristi i minimalne rizike i za roditelje i za djecu, te kritizirali AAP zbog toga što nije objavio pozitivne studije o toj praksi. Kao odgovor, autor izjave primijetio je da su iznesene tvrdnje neutemeljene i da se temelje isključivo na anegdotskim dokazima, bez randomiziranih kontroliranih ispitivanja (RCT) koja bi omogućila procjenu sigurnosti i koristi poroda u vodi. Autor je zaključio da poziva zagovornike poroda u vodi da podrže takvo istraživanje koje bi dalo odgovore na to pitanje. Urednik časopisa *Pediatrics*, u kojemu je objavljen komentar, napomenuo je da takva vrsta istraživanja nikada nije predana časopisu koji ima politiku protiv objavljivanja članaka koji se ne temelje na znanstvenim dokazima. U odgovoru je zaključeno: "Nisam primio nikakve komentare utemeljene na znanosti od grupa koje navodite u svom dopisu. Ne možemo objaviti svako pismo koje dobijemo a koje se temelji isključivo na mišljenju. "

Porodi u vodi
-------------

Većina bolnica ne nudi porod u vodi zbog dodatnih izazova koje predstavlja ovakva vrsta poroda. Iako je dokazano da boravak u vodi pri porodu umanjuje bol te smanjuje učestalost korištenja epiduralne analgezije, ne postoje medicinski razlozi zašto bi buduća majka trebala birati porod u vodi. Nadalje, postoji dodatan izazov za bolnice koje omogućuju porode u vodi jer osobe koje su zadužene za kontrolu poroda nemaju mogućnosti dobro pratiti situaciju te izbjeći potencijalne komplikacije s obzirom da se majka nalazi u vodi. Stoga se većina poroda u vodi obavlja kod kuće. Međutim, moderne bolnice nude "alternativne" vrste poroda pa tako i porod u vodi uz prisustvo odabrane osobe.

Bazen za porod
--------------

Bazen (ili kada) za porode je posebno dizajniran spremnik s vodom u kojemu žene mogu boraviti tijekom poroda. Bazeni za porod rade na istom principu kao i kupaonske kade, ali se razlikuju od njih uglavnom dubinom i širinom koje omogućavaju veću slobodu kretanja, čimbenika koji se smatraju važnima pri porodu. Bazen za porod može biti fiksan ili prijenosan. Fiksni bazeni tzv. kade za porod nalaze se u nekim rodilištima i kućama za porode, a prijenosni bazeni se koriste kod kućnih poroda.

Kraljevski kolegij opstetričara i ginekologa i Kraljevski kolegij primalja zajednički su podržali porod u vodi, te potiču bolnice da osiguraju da je porod u vodi dostupan svim ženama.

### Karakteristike

Prije nego što su bazeni za porod postali široko dostupni, žene su se snalazile tako što su rađale u improviziranim kadama, uključujući i u koritima za pojenje životinja.

Uobičajene kupaonske kade ne pružaju dovoljno prostora ženama da se udobno kreću i isprobavaju različite položaje u porodu, poput čučnja ili klečanja, a nisu dovoljno duboke za stvaranje uzgona. Kako bi se stvorio osjećaj bestežinskog stanja kroz uzgon, voda bi trebala biti u visini iznad grudi u sjedećem položaju a prikrivati trbuh kad je žena u čučnju, naslonjena preko stranice bazena ili kleči uspravno u bazenu i sjedi na petama.

Originalni okrugli bazen za porod osmislio je dr. Michel Odent a počeo se koristiti za porode u u bolnici Pithiviers (Francuska) početkom osamdesetih godina prošlog stoljeća. Bazen je bio promjera dva metra i dubine 60 centimetara, dovoljno velik da primi dvije osobe i sprječava ometanja tijekom poroda. Suvremeni porođajni bazeni nešto su manji, promjera između 110-150 centimetara i najmanje 50, a prosječno 56 cm visine vode.

Čimbenici koje treba uzeti u obzir pri odabiru bazena za porod su:

* Veličina - odgovara li vama i mjestu na kojem ćete roditi
* Vrijeme i postupak punjenja - koliko će trajati i koja vrsta crijeva/dovoda je potrebna
* Sigurnost - kako ćete sigurno ući i izaći

### Dostupne vrste

Bazeni za porod općenito se dijele na dvije glavne vrste: fiksne ili prijenosne. Mnoge bolnice imaju fiksne bazene za porod (nazivaju ih i kadama), a prijenosni bazeni za porod mogu se kupiti ili unajmiti za korištenje kod kuće ili u bolnici.